钦定古今图书集成/理学汇编/文学典/第044卷 > 裴伯茂
## 钦定古今图书集成/理学汇编/文学典/第044卷 > 裴伯茂

按《魏书文苑传》，“伯茂，河东人。司空中郎叔义第二子。
少有风望，学涉群书，文藻富赡。释褐奉朝请。大将军
京兆王继西讨，引为铠曹参军，南讨绛蜀陈双炽，为
行台长孙承业行台郎中。承业还京师，留伯茂仍知
行台事。以平薛凤贤等赏平阳伯。再迁散骑常侍，典
起居注。太昌初，为中书侍郎。永熙中，出帝兄子广平”
王赞。盛选宾僚，以伯茂为文学。后加中军大将军。伯茂好饮酒，颇涉疏傲，久不徙官。曾为《豁情赋》，其序略
曰：“余摄养舛和，服饵寡术，自春徂夏，三婴凑疾，虽桐
君上药，有时致效，而草木下性，实萦衿抱。故复究览
庄生，具体齐物，物我两忘，是非俱遣，斯人之达，吾所
师焉。故作是赋，所以托名豁情，寄之”风谣矣。天平初
迁邺，又为《迁都赋》，文多不载。二年，因内宴，伯茂侮慢
殿中尚书、章武王景哲。景哲遂申启，称“伯茂弃其本
列，与监同行，以棃击桉傍，污冠服，禁庭之内，令人挈
衣。”诏付所司，后竟无坐。伯茂先出。后其伯仲规与兄
景融别居，景融贫窘，伯茂了无赈恤，殆同行路，世以
此贬薄之。卒，年三十九，知旧叹惜焉。伯茂末年，剧饮
不已，乃至伤性，多有愆失。未亡前数日，忽云：“吾得密
信，将被收掩。”乃与妇乘车而逃避，后因顾指壁中，言
有官人追逐，其妻方知其病。卒后，殡于家园。友人常
景、李浑、王元景、卢元明、魏季景、李骞等十许人，于墓
傍置酒设祭，哀哭涕泣，一饮一酹，曰：“裴中书魂而有
灵，知吾曹也。”乃各赋诗一篇。李骞以魏收亦与之友，
寄以示收。收时在晋阳，乃同其作，论叙伯茂，其十字
云：“临风想元度，对酒思公荣。”时人以伯茂性侮傲，谓
收诗颇得事实。赠散骑常侍、卫将军、度支尚书、雍州
刺史，重赠吏部尚书，谥曰文。伯茂曾撰《晋书》，竟未能
成。无子，兄景融以第二子孝才继。